— Правядзенне міжнароднага лінгвістычнага лагера — гэта вельмі складаны працэс. Падрыхтоўка ідзе практычна ўвесь год. Гэта звязана і з пошукам і адборам носьбітаў мовы, з выбарам базы, распрацоўкай праграмы, арганізацыйнымі, тэхнічнымі момантамі. У нашым разуменні ёсць тры асноўныя крытэрыі для лагера размоўнай мовы. Першы — самы галоўны — гэта носьбіты мовы, бо ніводны беларускі педагог, нават з выдатным валоданнем мовай, не заменіць іх. Пры гэтым носьбітаў мы запрашаем маладых, актыўных, камунікабельных — тых, з кім школьнікам будзе цікава, весела, з кім яны могуць разняволіцца і пачаць гаварыць на мове. Другі крытэрый — інтэрактыўныя метады навучання. З гэтым беларускія педагогі, безумоўна, могуць справіцца — здольных, крэатыўных педагогаў, якія валодаюць гэтымі методыкамі, у нас шмат. Трэцяя, не менш важная ўмова, — ізаляванае асяроддзе. Каб 24 гадзіны ў суткі гучала замежная мова, каб дзеці былі ў яе паглыблены, гэта павінна быць асобная база. Калі на занятках будзе гучаць замежная мова, а на спаборніцтвах ці іншых мерапрыемствах — родная, эфекту не будзе.